बिल रिटर

**ऑगस्ट विल्यम रिटर ज्युनियर** (६ सप्टेंबर, १९५६:कॉलोराडो, अमेरिका - ) हे एक अमेरिकन राजकारणी आणि वकील आहेत, ज्यांनी २००७ ते २०११ या काळात कॉलोराडोचे हे ४१ वे गव्हर्नर होते. डेमोक्रॅटिक पक्षाचे सदस्य असलेल्या रिटर यांनी २००६ च्या निवडणुकीत गव्हर्नर म्हणून निवड होण्यापूर्वी डेन्व्हरचे जिल्हा वकील म्हणून सेवा बजावली होती.

१९७५ नंतर कॉलोराडोमध्ये जन्मलेले आणि गव्हर्नरपदी निवडून आलेले रिटर हे पहिलेच व्यक्ती होते. तसेच, गेल्या ५० वर्षांत कॉलोराडो जनरल असेंब्लीमध्ये डेमोक्रॅटिक बहुमत असताना काम करणारे ते पहिले डेमोक्रॅटिक गव्हर्नर ठरले. रिटर यांनी कौटुंबिक कारणास्तव २०१० च्या निवडणुकीत दुसऱ्या कार्यकाळासाठी उभे न राहण्याचा निर्णय घेतला. त्यांनी त्यांचे सहकारी जॉन हिकेनलूपर यांना पाठिंबा दिला. हिकेनलूपर गव्हर्नर म्हणून निवडून आले.

## सुरुवातीचे जीवन 
रिटर यांचे लहानपण ऑरोरा, कॉलोराडो येथील एका शेतात गेले. एथेल आणि ऑगस्ट विल्यम रिटर यांच्या १२ मुलांपैकी हे सहाव्या क्रमांकाचे होते. त्यांनी ऑरोरा येथील गेटवे हायस्कूलमध्ये शिक्षण घेतले. तसेच १९७० ते १९७२ दरम्यान त्यांनी टेक्सासमधील सान अँटोनियो येथील सेंट अँथनी कॅथोलिक हायस्कूलमध्येही शिक्षण घेतले.

वयाच्या १४ व्या वर्षी त्यांनी बांधकाम क्षेत्रात पूर्णवेळ काम करण्यास सुरुवात केली आणि ते एका स्थानिक कामगार संघटनेत सामील झाले. महाविद्यालयात जाण्यापूर्वी त्यांनी बांधकाम क्षेत्रात काम करणे सुरूच ठेवले होते.

रिटर यांनी कॉलोराडो स्टेट युनिव्हर्सिटीमध्ये प्रवेश घेऊन पदवी पूर्ण केली आणि त्यानंतर बोल्डर येथील युनिव्हर्सिटी ऑफ कॉलोराडो स्कूल ऑफ लॉ मधून १९८१ मध्ये त्यांनी *ज्युरिस डॉक्टर* ही कायद्याची पदवी मिळवली. त्याच वर्षी त्यांची डेन्व्हर डिस्ट्रिक्ट ॲटर्नी कार्यालयात *असिस्टंट डीए* म्हणून नियुक्ती झाली.

## कायद्यातील कारकीर्द 
१९९० मध्ये रिटर यांनी युनायटेड स्टेट्स ॲटर्नी कार्यालयात पद स्वीकारले. दोन वर्षांनंतर ते पुन्हा असिस्टंट डी कार्यालयात परतले. १९९३ मध्ये रिटर यांची डेन्व्हरचे डिस्ट्रिक्ट ॲटर्नी म्हणून नियुक्ती झाली. डिस्ट्रिक्ट ॲटर्नी म्हणून त्यांनी देशातील पहिल्या अंमली पदार्थ न्यायालयांपैकी एक सुरू केले, तसेच डेन्व्हर परिसरातील आर्थिक गुन्ह्यांच्या विरोधात पावले उचलली. त्यांनी लैंगिक शोषण, घरगुती हिंसाचार आणि ज्येष्ठ नागरिकांना लक्ष्य करणाऱ्या गुन्हेगारांविरुद्धच्या खटल्यांवर मोठ्या प्रमाणावर काम केले.

११ सप्टेंबरच्या हल्ल्यांनंतर रिटर यांनी अमेरिकेचे ॲटर्नी जनरल जॉन ॲशक्रॉफ्ट यांना विविध प्रकरणांमध्ये सल्ला दिला होता.

## गव्हर्नर पद 
### हत्येचा प्रयत्न 
१६ जुलै २००७ रोजी आरोन स्नायडर नावाच्या ३३ वर्षीय व्यक्तीने पिस्तूल घेऊन कॅपिटोल इमारतीत प्रवेश केला आणि गव्हर्नर रिटर यांना मारण्याची धमकी दिली. रिटर यांच्या कार्यालयाबाहेर स्टेट ट्रूपर जे हेम्पहिल यांनी स्नायडरला गोळ्या घालून जागीच ठार केले.

### लोकप्रियता 
कार्यकाळाच्या सुरुवातीला रिटर ग्रामीण भागातील सहसा बहुमताने रिपब्लिकन उमेदवारांना मतदान करणाऱ्या नागरिकांमध्ये लोकप्रिय होते. रिटर यांची ग्रामीण पार्श्वभूमी आणि बांधकाम क्षेत्रातील अनुभवामुळे ते या मतदारांना जवळचे वाटले असावेत.

रिटर कॉलोराडोमधील ॲस्पेन आणि व्हेल सारखी स्की रिसॉर्ट शहरे आणि डेन्व्हर महानगर क्षेत्र यांसारख्या डेमोक्रॅटिक बालेकिल्ल्यांमध्येही होती. ऑगस्ट २००७ च्या जनमतानुसार रिटर यांना ६०% लोकांचा पाठिंबा होता.

मात्र जुलै २००८ पर्यंत त्यांच्या लोकप्रियतेत घट होऊ लागली आणि ती ४५% पर्यंत खाली आली. एप्रिल २००९ च्या सर्वेक्षणात ही लोकप्रियता ४१% पर्यंत खाली आली होती. रिटर यांनी २०१० मध्ये वैयक्तिक कारणास्तव निवृत्ती जाहीर केली असली तरी, कमी लोकप्रियतेमुळे त्यांना पक्षाने स्पर्धेतून बाहेर पडण्यास भाग पाडले अशा अफवा पसरल्या होत्या.

### राजकीय मते 
रिटर यांनी सार्वत्रिक आरोग्य सेवा, पर्यावरण संरक्षण आणि गृहनिर्माण अनुदान यांसारख्या पुरोगामी मुद्द्यांना पाठिंबा दिला. त्यांच्या पहिल्या प्रचारादरम्यान रिटर यांच्या गर्भपात विरोधी भूमिकेमुळे काही पुरोगामी नेत्यांनी नाराजी व्यक्त केली होती. मात्र अनेकांचा असा विश्वास होता की रिटर हे रिपब्लिकन उमेदवारांचा पराभव करण्यास अधिक सक्षम आहेत. रिटर यांनी समलिंगी विवाहाला देखील विरोध दर्शवला होता. ही एक सांस्कृतिकदृष्ट्या पुराणमतवादी भूमिका मानली जाते.

रिटर यांनी आपण *गर्भपात कायद्यांमध्ये बदल करणार नाही* आणि बलात्कार किंवा गर्भातील दोष यांसारख्या अपवादात्मक स्थितींशिवाय इतर गर्भपात बंदीच्या विधेयकांना ते संमती देणार नाहीत असे आश्वासन दिले होते. निवडून आल्यानंतर त्यांनी प्लॅन्ड पेरंटहूड या संस्थेसाठी राज्याचा निधी पुन्हा सुरू केला. व्यवसाय आणि कामगार प्रश्नांवर त्यांनी मध्यममार्गी भूमिका घेतली आणि २००७ मध्ये कामगारांना संघटना बनवणे सोपे करणाऱ्या विधेयकाला नकार दिला.

#### माफीचे साक्षीदार 
डिस्ट्रिक्ट अॅटर्नी म्हणून काम करताना रिटर यांनी केलेल्या माफीच्या साक्षीदारी (*प्ली बार्गेन*, खटला न चालवता केलेला तडजोड करार) वापरावरून निवडणुकींच्या प्रचारा दरम्यान विवाद झाला होता. रिटर यांनी त्यांच्या कार्यालयात आलेल्या ९७% प्रकरणांमध्ये तडजोड केली होती. काही प्रकरणांमध्ये या तडजोडींमुळे गुन्हेगारी प्रवृत्तीच्या स्थलांतरितांना देशाबाहेर तडीपार करणे टाळले गेले, असाही आरोप करण्यात आला होता. रिटर यांनी याचा बचाव करताना सांगितले की, *सर्वात गंभीर प्रकरणांवर लक्ष केंद्रित करणे हे आमचे प्रथम ध्येय होते*.

## गव्हर्नर पदांनंतरची कारकीर्द 
रिटर यांनी २०११ मध्ये कॉलोराडो स्टेट युनिव्हर्सिटीमध्ये *सेंटर फॉर द न्यू एनर्जी इकॉनॉमी*ची स्थापना केली. हे केंद्र स्वच्छ ऊर्जा धोरणांच्या आर्थिक आणि सामाजिक प्रभावांवर लक्ष केंद्रित करते. फेब्रुवारी २०११ पासून रिटर त्याचे संचालक म्हणून काम पाहत आहेत.

रिटर यांनी *द नेचर कंझर्व्हन्सी* आणि *क्लायमेट ग्रुप नॉर्थ अमेरिका* यांसारख्या अनेक पर्यावरणवादी संस्थांच्या संचालक मंडळांवर काम केले आहे. २०१६ मध्ये त्यांनी ऊर्जा क्रांतीवर आधारित 'पॉवरिंग फॉरवर्ड' नावाचे पुस्तक लिहिले.

## परोपकारी कार्य 
रिटर यांनी डेन्व्हर फाउंडेशनच्या मानवी सेवा समिती, माईल हाय युनायटेड वे संचालक मंडळ आणि डेन्व्हर पब्लिक स्कूल्सच्या माध्यमिक शाळा सुधारणा आयोगावर काम केले आहे.

१९८७ मध्ये रिटर आणि त्यांची पत्नी जिनी कॅथोलिक चर्चचे मिशनरी म्हणून झांबियाला गेले. तेथे त्यांनी अन्न वाटप आणि शिक्षण केंद्र सुरू केले. १९८९ मध्ये डेन्व्हरला परतल्यानंतर, गव्हर्नर रॉय रोमर यांनी रिटर यांच्या मिशनरी कार्याचा एक महत्त्वाचा घटक म्हणून उल्लेख करत त्यांची जिल्हा वकील कार्यालयात नियुक्ती केली.

२००६ च्या निवडणुकीच्या प्रचारादरम्यान रिटर यांच्या झांबियामधील कार्याचा प्रसारमाध्यमांमध्ये वारंवार उल्लेख करण्यात आला होता.

## कुटुंब 
बिल आणि जिनी रिटर यांचा विवाह १९८३ मध्ये झाला. त्यांना ऑगस्ट तिसरा, एब, सॅम आणि टॅली अशी चार मुले आहेत. जिनी या डेन्व्हर सार्वजनिक शाळांमध्ये पर्यायी शिक्षिका म्हणून काम करतात.

## निवडणुकीचा इतिहास 
## संदर्भ आणि नोंदी 
वर्ग:कॉलोराडोचे गव्हर्नर
वर्ग:इ.स. १९५६ मधील जन्म
वर्ग:पुरुष चरित्रलेख